钦定古今图书集成/明伦汇编/官常典/第301卷 > 陈俊
## 钦定古今图书集成/明伦汇编/官常典/第301卷 > 陈俊

按《明外史》本传：“俊字时英，莆田人。举乡试第一，登正
统十三年进士。除户部主事，督天津诸卫军采草，奏
减新增额三十五万束。豪猾侵苏松，改折银七十馀
万两，俊往督，不数月毕输。尚书金濂以为能，俾典诸
曹章奏。历郎中。天顺五年，两广用兵，俊督饷时，州县
残破，帑藏殚虚弛，盐商越境，令引加米二斗，军兴赖”
以无乏。母丧，不听归，蛮平，始还。初，俊为主事，奔父丧，
赙者皆却之。至是，文武将吏醵金，赙亦不纳。成化初，
擢南京太常少卿。四年召拜户部右侍郎。俊练习钱
谷，四方灾伤，边镇急刍饷。奏请遝至，裁决咸当。尚书
杨鼎深倚之。京师大饥，先后发太仓粟八十万石，平
粜，石值六钱。豪猾乘时射利，俊请籴以升斗为率，过
一石勿与，饥民获济。寻议用兵河套，敕俊赴河南、山、
陜会巡抚诸臣画刍饷，发帑金二十万助之。俊以边
庾空竭，岁又不登，而榆林道险远，转输难，乃发金于内地市易，修西安、韩城、同官径道，以利飞挽。还朝，进
俸一级，历吏部左右侍郎三品。九载满，拜南京尚书。
寻改兵部，参赞机务。先是，参赞之任，不专属兵部。自
薛远后，继以俊，遂为定制。久之，就改吏部。二十一年，
星变，率九卿陈时弊二十事，皆极痛切。帝多采纳。而
权幸所不便者，终格不行。明年乞致仕。诏加太子少
保，赐《驰驿传》还。卒，谥康懿。